ننګرهار: د جلال اباد په جېل د داعش په بريد کې 21 تنه ملکي وګړي وژل شوي، بريد دوام لري
د افغانستان د ختيځې صوبې ننګرهار ځايي چارواکو ويلي داعش د جلال اباد په جېل بريد کړی چرته چې د دې ډلې د سوؤنو په شمېره کې بنديوان دي، په دې بريد کې 21 تنه ملکي وګړي وژل شوي دي. 
کراچۍ — ای پي خبري ادارې د ننګرهار د صحت د څانګې وياند ظاهر عادل له قوله ويلي د اتوار په ماښام پېل شوي دې بريد کې چې تر شپې ناوختې روان ؤ 42 کسان ژوبل شوي هم دي. هغه په پېښه کې د مرګ ژوبلو سېوا کېدو اندېښنه هم څرګند کړې ده. د افغان رسنيو ترمخه په جېل بريد اوس هم دوام لري او ويل شوي بريدګر د جېل نه چاپېره د ودانيو چتونو ته ختلي او ځینې جېل ته ننوتي هم دي. ځينې راپورونه وايي د ننګرهار چارواکو ويلي د بريد په مهال درې بريدګر افغان ځواکونو وژلي هم دي. د راپورونو ترمخه داعشيانو اول د جلال اباد د جېل په مرکزي دروازه د موټر د لارې ځانمرګی بريد کړی او بيا يې د جېل ساتونکو سره جګړه پېل کړې ده. داعش د برید زمه واري منلې، او په سمدستي ډول چارواکو نه دي ويلي چې د داعش د دې بريد مقصد څه ؤ، خو ځینې چارواکو ويلي د بريد په مهال د جېل نه ځینې بنديوان تښتېدلي دي. د ای پي ترمخه په ياد جېل کې په بنديوانو کې ويل شوي په ګڼ شمېر کې د داعش غړي هم شامل دي. ياد بريد په داسې وخت کې شوی چې افغان استخباراتي ادارې د جلال اباد سره نزدې د داعش د يو مشر د وژلو ويلي ؤ. ځینې راپورونه وايي د جېل څخه تښتېدونکي ځينې بنديوان بيرته نيول شوي هم دي.